GĨCUNJĨ GĨA 4
Jesu Kristo Nũ?
1, 2. (a) Hihi kũmenya rĩĩtwa rĩa mũndũ ũrĩ ngumo nĩ kuuga atĩ nĩ ũmũĩ wega? Taarĩria. (b) Andũ makoragwo na mawoni marĩkũ megiĩ Jesu?
NĨ KŨRĨ andũ aingĩ marĩ ngumo thĩinĩ wa thĩ. Kwahoteka nĩ ũĩ rĩĩtwa rĩa mũndũ ũrĩ ngumo. No kũmenya rĩĩtwa rĩa mũndũ ta ũcio ti kuuga atĩ nĩ ũmũĩ wega. Ti kuuga atĩ nĩ ũĩ ũhoro wothe wĩgiĩ ũtũũro wake kana mũndũ ũcio nĩ wa mũthemba ũrĩkũ.
2 No gũkorũo wanaigua ũhoro wa Jesu Kristo, o na gũtuĩka aatũũraga gũkũ thĩ mĩaka 2,000 mĩhĩtũku. O na kũrĩ ũguo, andũ aingĩ matiũĩ Jesu aarĩ mũndũ wa mũthemba ũrĩkũ. Amwe moigaga aarĩ mũndũ mwega, angĩ makoiga aarĩ mũnabii, na angĩ metĩkĩtie atĩ nĩwe Ngai. Wee ũgwĩciria atĩa?
3. Nĩ ũndũ wa bata nĩkĩ ũmenye Jehova Ngai na Jesu Kristo?
3 Nĩ harĩ bata ũmenye ũhoro wa ma wĩgiĩ Jesu. Nĩkĩ? Bibilia yugaga ũũ: “Naguo muoyo wa tene na tene nĩ atĩrĩ, nĩ makũmenye wee Ngai ũrĩa ũmwe wa ma, na mamenye ũrĩa watũmire, nĩwe Jesu Kristo.” (Johana 17:3) Ũngĩmenya ma ĩrĩa ĩkoniĩ Ngai na Jesu no ũtũũre tene na tene thĩinĩ wa thĩ ĩrĩ paradiso. (Johana 14:6) Ningĩ kũmenya Jesu no gũgũteithie tondũ nĩwe kĩonereria kĩega biũ harĩ ũrĩa twagĩrĩirũo nĩ gũikara na ũrĩa tũbatiĩ gũikarania na andũ arĩa angĩ. (Johana 13:
NĨ TUONETE MESIA!
4. Ciugo “Mesia” na “Kristo” ciugĩte atĩa?
4 Mĩaka mĩingĩ mbere ya Jesu gũciarũo, Jehova nĩ eeranĩire thĩinĩ wa Bibilia atĩ nĩ angĩgatũma Mesia, kana Kristo. Kiugo “Mesia” kiumanĩte na rũthiomi rwa Kĩhibirania, nakĩo kiugo “Kristo” kiumanĩte na Kĩngiriki. Ciugo icio cierĩ cionanagia atĩ Ngai nĩ angĩgathuura Mesia ũrĩa weranĩirũo, na amũhe wĩra wa mwanya. Mesia nĩ agatũma ciĩranĩro ciothe cia Ngai ihinge. Jesu no agũteithie o na rĩu. No mbere ya Jesu gũciarũo andũ aingĩ nĩ meeyũragia, ‘Nũ ũgakorũo arĩ Mesia?’
5. Hihi arutwo a Jesu nĩ meetĩkĩtie atĩ nĩwe warĩ Mesia?
5 Arutwo a Jesu maarĩ na ma biũ atĩ nĩwe warĩ Mesia ũrĩa weranĩirũo. (Johana 1:41) Kwa ngerekano, Simoni Petero eerire Jesu ũũ: “Wee nĩwe Kristo.” (Mathayo 16:16) Tũngĩkorũo na ma atĩa atĩ Jesu nĩwe Mesia?
6. Jehova eekire atĩa nĩguo ateithie andũ arĩa maarĩ na ngoro njega kũmenya Mesia?
6 Mĩaka mĩingĩ mbere ya Jesu gũciarũo, anabii a Ngai nĩ maandĩkĩte maũndũ maingĩ marĩa mangĩateithirie andũ kũmenya Mesia. Ũndũ ũcio ũngĩateithirie atĩa? Ta hũũra mbica ũtũmĩtwo kĩwanja kĩa mbathi kĩrĩ na andũ aingĩ ũgatũnge mũndũ ũtarĩ wona. Ũngĩtaarĩrio wega ũhoro wĩgiĩ mũndũ ũcio, no ũmũmenye. O ũndũ ũmwe na ũcio, Jehova nĩ aahũthĩrire anabii gũtũtaarĩria maũndũ marĩa Mesia angĩgeka na marĩa angĩgacemania namo. Kũhinga kwa morathi macio mothe nĩ gũteithagia andũ arĩa marĩ na ngoro njega kũmenya atĩ Jesu nĩwe Mesia.
7. Nĩ morathi marĩkũ merĩ monanagia atĩ Jesu nĩwe Mesia ũrĩa weranĩirũo?
7 Ta wĩcirie ũhoro wa morathi maya merĩ. Wa mbere, mĩaka 700 mbere ya Jesu gũciarũo, mũnabii Mika nĩ aarathĩte atĩ Mesia angĩaciarĩirũo Bethilehemu, gataũni kaarĩ kanini. (Mika 5:2) Na kũu nĩ kuo Jesu aaciarĩirũo! (Mathayo 2:
8, 9. Nĩ ũndũ ũrĩkũ wekĩkire rĩrĩa Jesu aabatithirio wonanagia atĩ nĩwe Mesia?
8 Jehova nĩ onanĩtie wega biũ atĩ Jesu nĩwe Mesia. Ngai nĩ eerĩte Johana Mũbatithania atĩ nĩ angĩamuonirie kĩmenyithia kĩrĩa kĩngĩamũteithirie kũmenya Mesia. Rĩrĩa Jesu aathire Rũĩ rwa Jorodani kũrĩ Johana akabatithio mwaka-inĩ wa 29, Johana nĩ onire kĩmenyithia kĩu. Bibilia ĩgĩtaarĩria ũhoro ũcio yugaga ũũ: “Thutha wa Jesu kũbatithio, akiumĩra maĩ-inĩ o rĩmwe, narĩo igũrũ rĩkĩhingũka, Johana akĩona roho wa Ngai ũgĩikũrũka ũhaana ta ndutura ũgĩũka igũrũ rĩake. Na rĩrĩ, mũgambo ũkiuma igũrũ ũkiuga atĩrĩ: ‘Ũyũ nĩ Mũrũ wakwa, ũrĩa nyendete mũno, na nĩ ndĩmwĩtĩkĩrĩte.’ ” (Mathayo 3:
9 Morathi ma Bibilia, ciugo cia Jehova, na kĩmenyithia kĩrĩa Johana onirio rĩrĩa aabatithirie Jesu, nĩ ũira wa atĩ Jesu nĩwe Mesia. No Jesu oimire kũ, na aarĩ mũndũ wa mũthemba ũrĩkũ? Reke tuone ũrĩa Bibilia yugaga.
JESU OIMIRE KŨ?
10. Bibilia ĩrutanaga ũndũ ũrĩkũ ũkoniĩ ũtũũro wa Jesu atanoka gũkũ thĩ?
10 Bibilia ĩrutanaga atĩ ihinda iraihu mbere ya Jesu gũka gũkũ thĩ, atũũraga kũrĩa igũrũ. Mũnabii Mika oigire atĩ Mesia “aarĩ o ho [kuuma] tene na tene.” (Mika 5:2) Maita maingĩ, Jesu nĩ oigire atĩ atũũraga kũrĩa igũrũ atanoka gũkũ thĩ. (Thoma Johana 3:13; 6:
11. Jehova endete Jesu mũno nĩkĩ?
11 Jehova nĩ endete Jesu mũno. Nĩkĩ? Nĩ ũndũ nĩwe ombire mbere ya kũũmba mũndũ kana kĩndũ kĩngĩ o gĩothe. Kwoguo Jesu “nĩwe irigithathi harĩ ũũmbi wothe.” * (Akolosai 1:15) Ningĩ Jehova nĩ endete Jesu mũno tondũ nowe wiki ombire ĩmwe kwa ĩmwe. Nĩkĩo etagwo “Mũrũ wake wa mũmwe.” (Johana 3:16) Ningĩ Jesu nowe tu wahũthĩrirũo nĩ Jehova kũũmba indo iria ingĩ ciothe. (Akolosai 1:16) Makĩria ma ũguo, Jesu nowe tu wĩtagwo “Ũhoro” tondũ nĩwe Jehova aahũthĩraga gũkinyia ndũmĩrĩri na kũheana ũtongoria kũrĩ araika na andũ.
12. Tũmenyaga atĩa atĩ Jesu tiwe Ngai?
12 Andũ amwe metĩkĩtie atĩ Jesu nowe Ngai. No ũguo tiguo Bibilia ĩrutanaga. Bibilia yugaga atĩ Jesu nĩ kũũmbwo ombirũo, kwoguo nĩ arĩ kĩambĩrĩria. Ĩndĩ Jehova, Mũũmbi wa indo ciothe, ndarĩ kĩambĩrĩria. (Thaburi 90:2) Jesu ndarĩ eciria kwĩiganania na Ngai, o na arĩ Mũrũ wa Ngai. Bibilia ĩrutanaga wega atĩ Ithe nĩ mũnene kũrĩ Mũriũ. (Thoma Johana 14:28; 1 Akorintho 11:3.) Jehova nowe tu “Ngai Mwene-Hinya-Wothe.” (Kĩambĩrĩria 35:11) Nĩwe mũnene mũno na ũrĩ hinya mũno igũrũ na thĩ.
13. Bibilia ĩtaga Jesu “mũhianĩre wa Ngai ũrĩa ũtonekaga” nĩkĩ?
13 Mĩaka bilioni nyingĩ mbere ya igũrũ na thĩ kũũmbwo, Jehova na Mũrũ wake maarutithanagia wĩra hamwe. No mũhaka makorũo nĩ meendaine mũno. (Johana 3:35; 14:31) Jesu aatũkĩtie ngumo cia Ithe biũ ũũ atĩ Bibilia ĩmwĩtaga “mũhianĩre wa Ngai ũrĩa ũtonekaga.”
14. Jesu aaciarirũo atĩa arĩ mũndũ?
14 Mũrũ ũcio Jehova endete mũno nĩ oimire igũrũ na kwĩyendera gwake na agĩũka gũkũ thĩ agĩciarũo arĩ mũndũ. Ũndũ ũcio wahotekire atĩa? Jehova aathamirie muoyo wa Mũriũ wake na njĩra ya kĩama kuuma igũrũ, akĩwĩkĩra thĩinĩ wa nda ya mũirĩtu gathirange wetagwo Mariamu. Na njĩra ĩyo, Jesu ndaabataraga gũkorũo na ithe wa gũkũ thĩ. Kwoguo Mariamu aaciarire kahĩĩ gakinyanĩru, na agĩgeta Jesu.
JESU AARĨ MŨNDŨ WA MŨTHEMBA ŨRĨKŨ?
15. Ũngĩmenya Jehova wega makĩria na njĩra ĩrĩkũ?
15 No wĩrute maũndũ maingĩ megiĩ Jesu, ũtũũro wake, na ngumo ciake ũngĩthoma Bibilia thĩinĩ wa Mathayo, Mariko, Luka, na Johana. Macio nĩmo metagwo mabuku ma Injiri. Tondũ Jesu atũkĩtie Ithe biũ, maũndũ marĩa ũgũthoma nĩ megũgũteithia kũmenya Jehova wega makĩria. Nĩkĩo Jesu oigire ũũ: “Mũndũ o wothe ũnyonete nĩ onete Awa o nake.”
16. Jesu aarutanaga ũhoro ũrĩkũ? Ũhoro ũcio aarutanaga woimĩte kũ?
16 Andũ aingĩ meetaga Jesu “Mũrutani.” (Johana 1:38; 13:13) Ũndũ ũmwe wa bata mũno aarutanaga nĩ “ũhoro ũrĩa mwega wa Ũthamaki.” Ũthamaki ũcio nĩ kĩĩ? Nĩ thirikari ya Ngai ya igũrũ ĩrĩa ĩgathana gũkũ thĩ na ĩrehere andũ arĩa mathĩkagĩra Ngai irathimo. (Mathayo 4:23) Maũndũ mothe marĩa Jesu aarutanaga moimĩte kũrĩ Jehova. Jesu oigire ũũ: “Maũndũ marĩa ndutanaga ti makwa, ĩndĩ moimĩte kũrĩ ũrĩa wandũmire.” (Johana 7:16) Jesu nĩ aamenyaga atĩ Jehova endaga andũ maigue ũhoro ũrĩa mwega wa atĩ Ũthamaki wa Ngai nĩ ũgathana gũkũ thĩ.
17. Jesu aarutanagĩra kũ? Aarutanaga na kĩyo ũguo nĩkĩ?
17 Jesu aarutanagĩra kũ? Kũrĩa guothe aakoraga andũ. Aarutanagĩra mĩgũnda-inĩ, taũni-inĩ, icagi-inĩ, thoko-inĩ, kũrĩa andũ maathathayagĩria, na mĩciĩ-inĩ. Ndeerĩgagĩrĩra andũ mathiĩ kũrĩ we, no nĩwe wathiaga kũrĩ o. (Mariko 6:56; Luka 19:
18. Nĩ ngumo irĩkũ cia Jesu igũkenagia mũno?
18 Jesu aarĩ mũndũ wendete andũ na nĩ aamarũmbũyagia. Nĩ aarĩ tha na nĩ aakinyĩrĩkaga. O na ciana nĩ ciakenagĩra gũkorũo hamwe nake. (Mariko 10:13-16) Jesu ndaarĩ mũthutũkanio. Nĩ aathũire ungumania na wagi wa kĩhooto. (Mathayo 21:
19. Nĩ ngerekano ĩrĩkũ ĩronania atĩ Jesu nĩ aamenyaga kĩrĩa andũ maabataraga na atĩ nĩ eendaga kũmateithia?
19 Jesu nĩ aamenyaga kĩrĩa andũ maabataraga na nĩ eendaga kũmateithia. Ũndũ ũcio nĩ wonekaga wega rĩrĩa aahũthagĩra hinya wa Ngai kũhonia andũ na njĩra ya kĩama. (Mathayo 14:14) Kwa ngerekano, mũndũ warĩ na mangũ eerire Jesu ũũ: “Angĩkorũo no wende, theria.” Jesu nĩ aaringirũo nĩ tha nĩ kuona ruo na mĩnyamaro ya mũndũ ũcio. Nĩ aamũcaĩire na akĩenda kũmũteithia. Kwoguo Jesu agĩtambũrũkia guoko gwake, akĩhutia mũndũ ũcio na akiuga, “Nĩ ngwenda! Thera.” Na mũndũ ũcio warĩ na mangũ akĩhona. (Mariko 1:
ATŨŨRIRE ARĨ MWĨHOKEKU HARĨ ITHE
20, 21. Jesu nĩ kĩonereria kĩega harĩ gwathĩkĩra Ngai na njĩra irĩkũ?
20 Jesu nĩwe kĩonereria kĩrĩa kĩega biũ harĩ gwathĩkĩra Ngai. Atũũrire arĩ mwĩhokeku harĩ Ithe gũtekũmakania maũndũ marĩa maamũkorire kana marĩa eekirũo nĩ thũ ciake. Kwa ngerekano, Jesu ndehirie rĩrĩa aageririo nĩ Shaitani. (Mathayo 4:
21 O na rĩrĩa Jesu aanyamarĩkire na agĩkua gĩkuũ kĩa ruo, aaikarire arĩ o mwĩhokeku harĩ Jehova. (Thoma Afilipi 2:8.) Ta hũũra mbica maũndũ marĩa aahĩtũkĩire mũthenya ũrĩa aakuire. Aanyitirũo, agĩthitangwo nĩ aira a maheeni atĩ nĩ arumĩte Ngai, agĩtuĩrũo nĩ acirithania maarĩ na ungumania, agĩthekererwo nĩ kĩrĩndĩ, na thigari ikĩmũherithia na ikĩmũcuuria mũtĩ-inĩ. Rĩrĩa aatuĩkanaga oigire ũũ: “Maũndũ mothe nĩ mahinga!” (Johana 19:30) Thikũ ithatũ thutha wa Jesu gũkua, Jehova nĩ aamũriũkirie na mwĩrĩ wa roho. (1 Petero 3:18) Thutha wa ciumia cigana ũna, Jesu nĩ aacokire igũrũ na “agĩikara thĩ guoko-inĩ kwa ũrĩo kwa Ngai,” etereire atuwo Mũthamaki nĩ Ngai.
22. Tũrĩ na mweke ũrĩkũ nĩ ũndũ wa Jesu gũtũũra arĩ mwĩhokeku harĩ Ithe?
22 Nĩ ũndũ wa Jesu gũtũũra arĩ mwĩhokeku harĩ Ithe, rĩu tũrĩ na mweke wa gũgatũũra tene na tene thĩinĩ wa thĩ ĩrĩ paradiso, o ta ũrĩa Jehova atanyĩte. Gĩcunjĩ kĩrĩa kĩrũmĩrĩire nĩ kĩarĩrĩirie ũrĩa gĩkuũ kĩa Jesu gĩtũhingũragĩra mweke wa gũgatũũra tene na tene.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn